KOMISSION DELEGOITU ASETUS (EU) 2022/2513,

annettu 26 päivänä syyskuuta 2022,

delegoidun asetuksen (EU) 2017/891 muuttamisesta siltä osin kuin on kyse hedelmien ja vihannesten ilmaisjakelua varten tehtäviin markkinoiltapoistoihin myönnettävän tuen enimmäismäärästä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 37 artiklan d kohdan iv alakohdan,

sekä katsoo seuraavaa:

(1) Komission delegoidun asetuksen (EU) 2017/891 (2) II osastossa vahvistetaan säännöt, jotka koskevat hedelmä- ja vihannesalan tuottajaorganisaatioiden toimintaa ja toimintaohjelmia. Mainitun osaston III luvussa esitetään kriisinehkäisy- ja kriisinhallintatoimenpiteisiin, muun muassa markkinoiltapoistoihin, sovellettavat säännöt.

(2) Delegoidulla asetuksella (EU) 2021/652 (3) muutettiin delegoitua asetusta (EU) 2017/891 siltä osin kuin on kyse tuesta hedelmä- ja vihannesjalosteiden ilmaisjakelua varten toteutettuihin markkinoiltapoistoihin tällaisten markkinoiltapoistojen liiallisten korvausten estämiseksi.

(3) Jäsenvaltioiden ja tuottajaorganisaatioiden kokemus delegoidussa asetuksessa (EU) 2017/891, sellaisena kuin se on muutettuna delegoidulla asetuksella (EU) 2021/652, vahvistettujen tällaisia markkinoiltapoistoja koskevien vaatimusten täytäntöönpanosta kuitenkin osoitti, että tiettyjen vaatimusten noudattaminen osoittautui joidenkin tuotteiden osalta erittäin vaikeaksi tai mahdottomaksi. Kyseisen asetuksen 45 artiklan 1 kohdan neljännessä alakohdassa säädetään erityisesti, että markkinoiltapoistamiskorvauksen, lajittelu- ja pakkauskustannusten sekä kuljetuskustannusten summa ei saa olla suurempi kuin asianomaisen jalostetun tuotteen keskimääräinen tuottajaorganisaatiosta-hinta tai jalostajalta-hinta edeltävinä kolmena vuotena, jos ilmaisjakelu tapahtuu jalostuksen jälkeen. Hedelmien ja vihannesten ilmaisjakelun yhteydessä markkinoiltapoistamiskorvaus liittyy kuitenkin tuoreeseen tuotteeseen lajiteltuna, pakattuna ja määräpaikkana olevaan hyväntekeväisyyslaitokseen toimitettuna, kun taas keskimääräinen markkinahinta, jota ei saa ylittää, viittaa jalostettuun tuotteeseen lähetyspaikassa (’tuottajaorganisaatiosta’ tai ’jalostajalta’). Jäsenvaltioiden ja tuottajaorganisaatioiden toimittamasta selvityksestä käy ilmi, että tällaisia edellytyksiä ei voitu täyttää lainkaan tiettyjen tuotteiden, erityisesti kesähedelmien, osalta, koska vertaillut tekijät (esimerkiksi tuoreet tuotteet määräpaikkaan toimitettuina vs. jalostetut tuotteet lähetyspaikassa) ovat luonteeltaan erilaisia. Sen vuoksi on aiheellista muuttaa delegoidun asetuksen (EU) 2017/891 asiaa koskevia säännöksiä siten, että samalla säilytetään riittävästi tekijöitä, joilla estetään markkinoiltapoistojen liialliset korvaukset.

(4) Sen vuoksi delegoitua asetusta (EU) 2017/891 olisi muutettava.

(5) Jotta varmistetaan sellaisten tuottajaorganisaatioiden tasapuolinen kohtelu, jotka toteuttavat hedelmien ja vihannesten markkinoiltapoistoja ilmaisjakelua varten tuotantovuonna 2022, uuden laskentamenetelmän olisi katettava koko korjuukausi. Koska persikoiden ja nektariinien sadonkorjuu alkaa kunkin vuoden huhtikuusta, tätä asetusta olisi sen vuoksi sovellettava 1 päivästä huhtikuuta 2022,

ON HYVÄKSYNYT TÄMÄN ASETUKSEN:

1 artikla Delegoidun asetuksen (EU) 2017/891 muuttaminen Muutetaan delegoitu asetus (EU) 2017/891 seuraavasti: 1) Korvataan 45 artiklan 1 kohdan neljäs alakohta seuraavasti: ”Ilmaisjakelua varten markkinoilta poistettujen hedelmien ja vihannesten täytäntöönpanoasetuksen (EU) 2017/892 17 artiklan 1 kohdassa tarkoitettujen ja mainitun asetuksen liitteessä V mainittujen lajittelu- ja pakkauskustannusten summa, joka lisätään tämän kohdan ensimmäisessä alakohdassa tarkoitettuun markkinoiltapoistoon myönnettävän tuen määrään, ei saa olla yli 80 prosenttia asianomaisen tuoreen tuotteen keskimääräisestä tuottajaorganisaatiosta-markkinahinnasta edeltävinä kolmena vuotena.” 2) Korvataan 46 artiklan 2 kohdan neljäs alakohta seuraavasti: ”Jäsenvaltiot voivat sallia, että markkinoilta poistettujen ja jalostettavana olevien hedelmien ja vihannesten ilmaisjakelun edunsaajat suorittavat maksun luontoissuorituksena, jos tällaisella maksulla korvataan ainoastaan jalostus-, lajittelu- ja pakkauskustannukset ja jos jäsenvaltio, jossa maksu suoritetaan, on vahvistanut säännöt, joilla varmistetaan, että jalostetut tuotteet on tarkoitettu tämän kohdan toisessa alakohdassa tarkoitettujen lopullisten vastaanottajien kulutukseen. Tällöin sovelletaan 45 artiklan 1 kohdan neljännessä alakohdassa säädettyä ylärajaa.”

2 artikla Voimaantulo Tämä asetus tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan 1 päivästä huhtikuuta 2022.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä syyskuuta 2022. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) Komission delegoitu asetus (EU) 2017/891, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 täydentämisestä hedelmä- ja vihannesalan sekä hedelmä- ja vihannesjalostealan osalta, Euroopan parlamentin ja neuvoston asetuksen (EU) N:o 1306/2013 täydentämisestä mainituilla aloilla sovellettavien seuraamusten osalta ja komission täytäntöönpanoasetuksen (EU) N:o 543/2011 muuttamisesta (EUVL L 138, 25.5.2017, s. 4).

(3) Komission delegoitu asetus (EU) 2021/652, annettu 10 päivänä helmikuuta 2021, delegoidun asetuksen (EU) 2017/891 muuttamisesta hedelmä- ja vihannesalan tuottajaorganisaatioiden toiminnan ja toimintaohjelmien osalta (EUVL L 135, 21.4.2021, s. 4).